ЦIыхугъэмрэ къалэнымрэ щызэхэухуэна IэнатIэ
Социальнэ лэжьакIуэм и махуэм ирихьэлIэу я IуэхущIафэхэр зыхуэдэм щыгъуазэ дыхуищIащ Бахъсэн районым и апхуэдэ IуэхущIапIэм и унафэщIым и къалэнхэр зыгъэзащIэ АбытIэ Мурат:
-Дэ дыщIыщыIэри ди IуэхущIафэхэр зыхуэгъэзари дэIэпыкъуэгъу хуэныкъуэ цIыхухэм защIэдгъэкъуэнырщ, абыхэм щытыкIэ хьэлъэр ящыдгъэпсынщIэнырщ. Аращ ди къалэн нэхъыщхьэр. Ди лэжьакIуэхэр 114-рэ мэхъу. Абыхэм ящыщу 59-р зэгъэбыдылIа унагъуэхэм махуэ къэс кIуэурэ зыхуей хуагъазэ: яхуопщафIэ, яхуожьыщIэ, хущхъуэхэр хуахь, я хадэхэр хузэрахьэ, щхьэтечу жыпIэмэ, зыхуэныкъуэ псори хуащIэ.
И мыхьэнэр нэхъ цIыкIукъым унагъуэхэмрэ сабийхэмрэ гъащIэ тэмэмым хэгъэзэгъэжыным теухуауэ зэфIэдгъэкIхэми. Къэдгъэсэбэп Iэмалхэр куэдщ икIи зэмылIэужьыгъуэщ. Ди нэIэ ятетщ бын куэд щапI, псэуныгъэкIэ хуэмыщIа, къаугъэ къыщыхъеинкIэ шынагъуэ здэщыIэ унагъуэхэм. Апхуэдэхэм мылъкукIэ дадоIэпыкъу. Абы папщIэ дэ къэтлъыхъуэн хуей мэхъу псапащIэхэр, гущIэгъулыхэр икIи, ди насыпщи, къыдогъуэт.
Мы зэманым дакIэлъоплъ псори зэхэту цIыху 395-м. Илъэсыр къызэрихьэрэ, абыхэм Iуэхутхьэбзэ зэмылIэужьыгъуэу 59 467-рэ яхуэтщIащ.
Сэ сыхуейщ ди гуфIэгъуэм ирихьэлIэу ди IэнатIэм пэрыт псоми насыпрэ узыншагъэрэ яIэну, дяпэкIи я зэфIэкIым хэхъуэ зэпыту я къалэн мытыншыр ирахьэкIыну сехъуэхъуну.
Шал Мухьэмэд.
